和周繇校書先輩省中寓直
作者：林寬
朝代：唐

paragraphs: 古木重門掩，幽深秖欠溪。
此中真吏隱，何必更巖棲。
名姓鐫幢記，經書逐庫題。
字隨飛蠹缺，堦與落星齊。
伴直僧談靜，侵霜蛩韻低。
粘塵賀草沒，剝粉薛禽迷。
衰蘚牆千堵，微陽菊半畦。
鼓殘鴉去北，漏在月沈西。
每憶終南雪，幾登雲閣梯。
時因搜句次，那惜一招攜。